**Potrebne intervencije u propisima**

**Zakon o izvršenju i obezbjeđenju**

Član 1

U Zakonu o izvršenju i obezbjeđenju ("Sl. list Crne Gore", br. 36/11, 28/14, 20/15, 22/17, 76/17, 25/19) u članu 1 stav 2 riječi: „ako se izvršenje sprovodi na nekretninama, akcijama i udjelima članova u privrednom društvu“ brišu se.

Obrazloženje

Članom 1 stav 2 važećeg zakona utvrđeno je da se ovaj zakon primjenjuje i na prinudno izvršenje odluke donijete u upravnom postupku koja glasi na ispunjavanje novčane obaveze, ako se izvršenje sprovodi na nekretninama, akcijama i udjelima članova u privrednom društvu.

Predloženom izmjenom prinudno izvršenje bi se odnosilo, generalno, na izvršenje odluke donijete u upravnom postupku koja glasi na ispunjavanje novčane obaveze, bez ograničenja u odnosu na nekretnine, akcije i udjele u privrednom društvu.

Time bi se omogućilo prinudno izvršenje i iz novčanih sredstava izvršnog dužnika, posebno u slučajevima kada je potraživanje izvršnog povjerioca nesrazmjerno manje u odnosu na vrijednost nekretnina, akcija i udjela u privrednom društvu nad kojim se izvršenje sprovodi.

Ovo imajući u vidu da članom 18 stav 1 tačka 2 ovog zakona propisano je da su izvršne isprave odluka i poravnanje koje su kao izvršne isprave propisane posebnim zakonom, a tačkom 5 istog člana da su to i druge isprave koje su zakonom određene kao izvršne isprave (iz istih razloga su predložene i izmjene u Zakonu o poreskoj administraciji i Zakonu o porezu na nepokretnosti).

**Član 2**

U članu 19 u stavu 2 poslije riječi: „državnog organa“ dodaju se riječi: „organa lokalne samouprave, organa lokalne uprave“.

Obrazloženje:

Članom 19 stav 2 propisano je da se odlukom u upravnom postupku, u smislu ovog zakona, smatra rješenje i zaključak organa državne uprave i drugog državnog organa, kao i privrednog društva ili drugog pravnog lica donesenog u vršenju javnih ovlašćenja, a poravnanjem u upravnom postupku smatra se poravnanje zaključeno u smislu zakona kojim je uređen opšti upravni postupak.

Tom odredbom su izostavljeni organi lokalne samouprave i organi lokalne uprave koji donose odluke u upravnom postupku u ostvarivanju prava i obaveza građana propisanih sistemskim Zakonom o lokalnoj samoupravi i nizom posebnih zakona te moraju biti jasno propisani u ovoj odredbi.